ธปท.ยึดหลักคิด "อ.ป๋วย" บริหารนโยบายเศรษฐกิจ
ผู้ว่าธปท. ยึดหลักคิด อ.ป๋วย ผลักดันนโยบายเพิ่มศักยภาพเศรษฐกิจ ต้านทานอำนาจการเมืองทำนโยบายประชานิยมจนศักยภาพประเทศต่ำลง
10 มี.ค. 2559

ผู้ว่าธปท. ยึดหลักคิด อ.ป๋วย ผลักดันนโยบายเพิ่มศักยภาพเศรษฐกิจ ต้านทานอำนาจการเมืองทำนโยบายประชานิยมจนศักยภาพประเทศต่ำลง
นายวิรไท สันติประภพ ผู้ว่าการธนาคารแห่งประเทศไทย กล่าวปัจฉิมกถาหัวข้อ "อาจารย์ป๋วย อึ๊งภากรณ์ ในสายตาคนรุ่นหลัง" ในงานครบรอบ 100 ชาตกาล ศ.ดร.ป๋วย อึ๊งภากรณ์ ที่ธนาคารแห่งประเทศไทย จัดขึ้น ตอนหนึ่งว่า ตลอด 10 ปีที่ผ่านมาหน่วยงานของรัฐไม่สามารถต้านทานอำนาจทางการเมืองที่มุ่งทำนโยบายประชานิยมที่ไม่ถูกไม่ควร จนทำให้เศรษฐกิจไทยมีศักยภาพการเติบโตต่ำลง ไม่เห็นทางออกจากกับดักรายได้ปานกลาง ประชาชนมีหนี้สินเพิ่มขึ้น โดยที่รายได้เพิ่มขึ้นไม่ทัน หากเศรษฐกิจไทยยังคงเดินต่อไปในลักษณะนี้และไม่มุ่งแก้ไขที่ต้นเหตุคนไทยจะไม่สามารถมีคุณภาพชีวิตที่ดีขึ้นได้อย่างยั่งยืน และอาจจะประสบวิกฤตเศรษฐกิจใหม่ได้ในอนาคต
ทั้งนี้ หน่วยงานของรัฐด้านเศรษฐกิจจะต้องเร่งสร้างเครดิตและศรัทธา เพื่อให้เกิดความน่าเชื่อถือ ไม่เช่นนั้นก็ยากที่จะขับเคลื่อนนโยบายสาธารณะใหม่ ๆ หรือปฏิรูปประเทศ ความน่าเชื่อถือจะต้องมาจากการยึดถือหลักของความถูกต้องและมองประโยชน์ของประเทศเป็นพื้นฐาน สร้างความโปร่งใสในกระบวนการตัดสินใจ นอกจากนี้ ยังต้องสร้างความน่าเชื่อถือและการยอมรับจากภายนอกประเทศด้วย เพราะโลกจะมีการเชื่อมโยงกันมากขึ้น
ขณะเดียวกัน ต้องให้ความสำคัญกับการรักษาเสถียรภาพทางเศรษฐกิจ โดยในภาวะปัจจุบัน ความผันผวนภายนอกประเทศเกิดถี่ขึ้นและใหญ่ขึ้น การสร้างความสมดุลและภูมิคุ้มกันจึงมีความสำคัญมากขึ้น สอดคล้องทฤษฎีลูกโป่ง แสดงถึงความสัมพันธ์ของนโยบายการเงิน นโยบายการคลัง และการเงินระหว่างประเทศ ให้ประเทศพัฒนาได้อย่างมีเสถียรภาพ ค่าเงินบาทไม่ผันผวน เงินไม่เฟ้อหรือฝืดเคือง โดย ธปท. ต้องรักษาปริมาณเงินให้เป็นไปโดยสมดุล สัมพันธ์กับการขยายตัวทางเศรษฐกิจทั้งระยะสั้นและระยะยาว
สำหรับแนวทางการพัฒนาเศรษฐกิจ ควรเป็นลักษณะที่คนส่วนใหญ่ของประเทศได้รับประโยชน์ร่วมกัน (Inclusive Growth) เพราะปัญหาการขับเคลื่อนเศรษฐกิจให้เติบโตในอัตราที่สูง ๆ เพื่อสร้างความมั่งคั่งให้กับประเทศ มักกระจุกตัวอยู่กับเขตเมือง แต่ชนบทที่ห่างไกลได้รับประโยชน์น้อย ก่อให้เกิดความเหลื่อมล้ำ อาจจะนำไปสู่ความขัดแย้ง สร้างความเปราะบางในสังคม ดังนั้น การพัฒนาจะเพ่งเล็งเฉพาะเรื่องเศรษฐกิจไม่ได้ ต้องพิจารณาเลยไปถึงการพัฒนาทางสังคมด้วย
ด้านบทบาทของธนาคารพาณิชย์ยิ่งต้องมุ่งเน้นการดำเนินธุรกิจอย่างมีคุณธรรมและมีธรรมาภิบาลที่สูงกว่าองค์กรอื่น ๆ เพราะใช้เงินฝากและเงินทุนของประชาชนมาทำธุรกิจ ซึ่งขณะนี้แม้ว่าระบบธนาคารพาณิชย์ไทยและธุรกิจการเงิน มีความเข้มแข็งและมาตรฐานการกำกับดูแลที่สูงขึ้นตามมาตรฐานสากล แต่เรื่องคุณธรรมในการทำธุรกิจการเงินยังสามารถพัฒนาได้อีก ไม่ว่าจะเป็นเรื่องการรักษาความเป็นธรรมต่อผู้ใช้บริการทางการเงิน การยึดถือสปิริตของหลักคุณธรรมและธรรมาภิบาลที่สูงกว่าเพียงการปฏิบัติให้ถูกต้องตามกฎเกณฑ์หรือกฎหมาย
“แม้ว่าเวลาจะผ่านมาหลายทศวรรษ แต่หลักของอาจารยป๋วยยังเป็นหลักที่สำคัญของการบริหารจัดการนโยบายเศรษฐกิจมหภาคและการใช้ชีวิตในยุคปัจจุบัน เป็นหลักที่จะช่วยสร้างภูมิคุ้มกันจากความผันผวนทางเศรษฐกิจที่รุนแรงขึ้น”นายวิรไท กล่าว